b"\n_START_ARTICLE_\nCa n'Alrich\n_START_SECTION_\nDescripci\xc3\xb3\n_START_PARAGRAPH_\nL'edifici en el seu origen era un balneari que s'enderroc\xc3\xa0 quasi totalment als anys 1940, despr\xc3\xa9s de la guerra civil, quan va ser transformat en tres cases unifamiliars entre mitgeres, disposades en fileres. De l'antic balneari sols s'aprofitaren els fonaments i els murs portants de la planta baixa. Les dues cases laterals, tant la que d\xc3\xb3na al carrer de Santa Susanna com la que fa mitgera a les Termes Vict\xc3\xb2ria s\xc3\xb3n de planta baixa i un pis, en canvi la casa central del conjunt t\xc3\xa9 planta baixa i dos pisos._NEWLINE_L'estructura \xc3\xa9s tradicional de gruixudes parets de c\xc3\xa0rrega unidireccionals de biguetes. La coberta de la casa central del conjunt \xc3\xa9s inclinada i de teula \xc3\xa0rab, l'edifici queda rematat per un r\xc3\xa0fec a manera de cornisa cer\xc3\xa0mica. La coberta de les cases dels extrems \xc3\xa9s plana i transitable, quedant tamb\xc3\xa9 l'edifici rematat a l'al\xc3\xa7ada de la terrassa transitable, just on comen\xc3\xa7a la barana, per un r\xc3\xa0fec o volad\xc3\xads horitzontal d'uns 50 cent\xc3\xadmetres aproximadament, format amb colls de fusta._NEWLINE_Hi ha un gran ordre, tant en vertical com en horitzontal, en la disposici\xc3\xb3 i el tipus de forats. La fa\xc3\xa7ana \xc3\xa9s completament sim\xc3\xa8trica, amb un eix central i alhora presenta tamb\xc3\xa9 tres eixos de simetria en cada una de les tres cases. Els forats es disposen segons unes faixes verticals de composici\xc3\xb3 o alineaci\xc3\xb3. Aquests s\xc3\xb3n for\xc3\xa7a similars amb unes proporcions bastant verticals. L'edifici queda rematat per una esp\xc3\xa8cie de p\xc3\xa8rgola que uniformitza l'al\xc3\xa7ada dels tres cossos.\n_START_SECTION_\nHist\xc3\xb2ria\n_START_PARAGRAPH_\nDurant molts anys va ser un balneari. Al segle XIX era conegut com a Can Alrich, i al segle XX per Balneari Alrich o del Remei. Tamb\xc3\xa9 pren el nom popular de Can Targa. Despr\xc3\xa9s de la guerra, cap als anys 1940, desapareix com a balneari. Els propietaris venen la casa al senyor Cort\xc3\xa9s. La casa \xc3\xa9s quasi enderrocada i despr\xc3\xa9s de moltes obres, es transforma en les tres habitacions actuals. La n\xc3\xbamero 17 era Can Balaguer (treballador del senyor Cort\xc3\xa9s), la n\xc3\xbamero 18 era Can Cort\xc3\xa9s (fill) i la n\xc3\xbamero 19 era la casa del constructor Mir\xc3\xb3, que va realitzar les obres. M\xc3\xa9s tard la casa central pass\xc3\xa0 en propietat al balneari Vict\xc3\xb2ria i el senyor Cort\xc3\xa9s compr\xc3\xa0 la casa del constructor Mir\xc3\xb3, on avui dia viu l'escultor Sebasti\xc3\xa0 Badia amb la seva esposa._NEWLINE_L'edifici est\xc3\xa0 situat a la pla\xc3\xa7a del Lle\xc3\xb3, centre neur\xc3\xa0lgic de l'antiga i actual vila, formant part de la zona m\xc3\xa9s monumental de la poblaci\xc3\xb3. Est\xc3\xa0 envoltada d'una arquitectura fonamentalment del segle XX, molt heterog\xc3\xa8nia degut a les nombroses reconstruccions i restauracions que s'han fet al llarg de la hist\xc3\xb2ria."